«Էդ էլ տոչնը չեմ հիշում, բայց կանչել են: Շատ բան չեմ հիշում»,-պատասխանեց վկան: Իր չհիշելն էլ Արեն Հովհաննիսյանը բացատրեց, որ նարկոզ և երեք վիրահատություն է տարել, այդ պատճառով էլ ամեն ինչ չի հիշում: Պարզվեց` վկան նարկոզը և վիրահատությունը տարել է դեպքից առաջ: Թեև վկա Հովհաննիսյանը օգնել է տուժող Սամվել Շարբաթյանին անգիտակից վիճակում ռեստորանի բակից տեղափոխել սենյակ, սակայն ասաց, որ չի նկատել տուժողի որևէ վնասվածք: «Ես ինչ իմանամ` իրեն ինչ է եղել»,- ասաց նա : Պաշտպան Ռ. Հակոբյանը, դատավոր Հովակիմյանի ուշադրությունը հրավիրեց այն փաստի վրա , որ դեպքին ականատես վկա Արեն Հովաննիսյանին քննիչը հարցաքննել է դեպքից 5 ամիս հետո: Ցուցմունքներում առկա հակասությունների պատճառով դատարանը որոշեց հրապարակել Արեն Հովհաննիսյանի նախաքննական ցուցմունքները, որտեղ նա հայտնել էր. «Կոնկրետ ժամը չեմ հիշում, երևի ժամը 21-ին, իմ ընկեր Վովայենց տանից բարձրացանք ռեստորան: Երբ հասանք ռեստորանի բակ, հեռվից հասկացվեց, որ մի բան այն չի: Ահագին մարդ կար հավաքված, կռվի նմանվող ձայներ էին գալիս: Մեզ թված, թե Է. Խլղաթյանը վիճում, կռվում է մի քանի հոգու հետ : Ես էլ, Վովան էլ նրան շատ էինք հարգում, որպես կարգին մարդու, դրա համար էլ առաջ գնացինք, որ կանգնենք թասիբին: Մեր տեսած պահին ռեստորանի մուտքի դռան մոտ կանգնած էին մի քանի ջահել, որոնց վրա Խլղաթյանը գոռում էր, ասում էր իմ հետ հարց ունեք, իմ հյուրին կպնելը նույն է, որ իմ սրբությանը կպնենք»: